Jong vrou sterf in Hatfield-botsingFoto: ER24 ŉ 26-jarige vrou is dood en drie mense beseer in ŉ botsing vroeg Saterdagoggend in Hatfield, Pretoria. Werner Vermaak, woordvoerder van ER24, het gesê paramedici het omstreeks 01:00 op die ongelukstoneel afgekom by die kruising van Pretorius- en Grosvenorstraat. “Twee voertuie het gebots waarna die een voertuig getol en teen ŉ verkeerslig gebots het.” Volgens Vermaak is drie mense in ŉ Volkswagen ernstig beseer. Foto: ER24 “Die bestuurder van die motor het noodlottige beserings opgedoen en sy is op die toneel dood verklaar.” Vermaak het gesê die twee ander insittendes moes met meganiese toerusting uit die wrak verwyder word. “Hulle is op die toneel behandel voordat hulle na ŉ nabygeleë hospitaal gehaas is vir verdere mediese sorg.” Die bestuurder van die ander motor het geringe beserings opgedoen en is ook na ŉ hospitaal geneem vir verdere behandeling. Die presiese oorsaak van die ongeluk word ondersoek.